OBH 2855/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Szalayné dr. Mártai Mária

Az eljárás megindulása

N. R. dégi lakos azért fordult az állampolgári jogok országgyűlési biztosához segítségért, mert véleménye szerint a Fejér Megyei Egészségbiztosítási Pénztár jogtalanul helyez kilátásba vele szemben végrehajtási eljárást.

Érintett alkotmányos jog

Szociális biztonsághoz való jog /Alk. 70/E. §. (1) bek./ 

Alkalmazott jogszabályok

1975. évi II. törvény 105. § (1) A társadalombiztosítási járulékot, az egészségbiztosítási és nyugdíjjárulékot, továbbá a baleseti járulékot havonta  a tárgyhónapot követő hónap 10. napjáig kell megfizetni. A bankszámlával rendelkező járulékfizetési kötelezettségének banki átutalással köteles eleget tenni.
1975. évi II. törvény 110. § (1) Késedelmi pótlékot köteles fizetni az a ... személy, aki a társadalombiztosítási, az egészségbiztosítási, a nyugdíjjárulék, valamint a baleseti járulékfizetési kötelezettségének az előírt határidőig nem tesz eleget.
1975. évi II. törvény 114. §  A társadalombiztosítási ellátás visszafizetése, a nem jogi személyt terhelő megtérítés, a késedelmi pótlék, a járulékbírság és mulasztási bírság és az eljárás költségének megtérítése címén megállapított összeget méltányos esetben mérsékelni lehet, vagy el lehet engedni.

Megállapított tényállás

N. R. 1991. január 8-ig egyéni gazdálkodóként a 85.800-3 törzsszámon volt nyilvántartva. Folyószámláját ezen időponttal megszüntette, majd a következő nappal, 1991. január 9-től egyéni vállalkozói igazolványt váltott ki.
A Megyei Egészségbiztosítási Pénztár az új - 99.863-3. számú - törzsszámáról tájékoztatta, egyben értesítette a havi járulékfizetési kötelezettség összegéről és megküldte a 12 db. befizetési csekket törzsszámmal ellátva. A panaszos az új törzsszámára vonatkozóan a megbízást nem módosította az OTP felé, ezért járulékbefizetései továbbra is a megszűnt 85.800-3. törzsszámra érkeztek.

Az Egészségbiztosítási Pénztárnak nem jelezte, hogy rendelkezik korábbi folyószámlával is, csak azt a tényt közölte, hogy a befizetési kötelezettségének eleget tett.

1993. szeptemberben a Megyei Egészségbiztosítási Pénztár az egyéni gazdálkodói folyószámlán 43.920 forint többletfizetést mutatott ki. A szeptember 20-án kelt levelükben arról tájékoztatták a panaszost, hogy írásbeli kérelmére átkönyvelték a 99.863-3. törzsszámú vállalkozói folyó-számlájára. Felhívták figyelmét egyúttal arra, hogy befizetéseit ezután erre a törzsszámra teljesítse. 
A panaszos egyéni vállalkozása sikertelen volt, ezért 1993. november 2-án megszüntette, vállalkozói igazolványát leadta. 
N. R. a túlfizetésként kimutatott összeget kérte visszautalni, ezért 1993. október 8-án 48.520 forint, 1995. március 23-án pedig 4.600 forint összegben megtörtént.

A bizonylatok egyeztetésekor került megállapításra, hogy a befizetések a megszűnt 85.800-3 törzsszámra hivatkozással történtek és ezen járulék összeg került az ügyfél részére visszafizetésre. A 99.863-3. számú folyószámlára járulékfizetés nem történt, ezért tartozás keletkezett. 

A Megyei Egészségbiztosítási Pénztár tájékoztatása szerint a panaszos 1991-1992-1993. évekre önbevallást nem küldött be, így járulékfizetési kötelezettségét 1994. május 13-ig - az önbevallások pótlólagos beküldéséig - a Pénztár nem is tudta megállapítani. Az önbevallások feldolgozását követően szólították fel első ízben a járuléktartozás rendezésére. 
Az 1993. februárjában benyújtott önbevallás is tévesen, a 85.800-3. törzsszámra hivatkozással érkezett be. 
A Megyei Egészségbiztosítási Pénztár kimutatása szerint az egyéni vállalkozás megszüntetéséig - 1993. november 2-ig - az alábbi járulékfizetési kötelezettségek állnak fenn:
1991. január 9-től 1991. december 31-ig 			14.120.- Ft
1992. január 1-től 1992. december 31-ig			34.752.- Ft.
1993. január 1-től 1993. november 2-ig				26.093.- Ft.
Összesen:							74.965.- Ft járulék és

1996. szeptember 30-ig felszámított
késedelmi pótlék:						87.035.- Ft.
Összesen:						            154.639.- Ft.

A Megyei Egészségbiztosítási Pénztár igazgatója - az állampolgári jogok országgyűlési biztosa általános helyettesének megkeresésére 1997.május 21. keltezéssel írt részletes tájékoztató levelében - leírja, hogy a hatályos jogszabályok alapján a járuléktartozás befizetése alól mentesítést nem biztosíthat, méltányossági jogköre részletfizetés engedélyezésére terjed ki. valamint a késedelmi pótlék mérséklésére vagy elengedésére.

A vizsgálat megállapításai

A vizsgálat eredményeként az állampolgári jogok országgyűlési biztosa általános helyettese megállapította, hogy - bár a folyószámlák körüli tisztázatlan körülmények, valamint az utólag  beérkezett önbevallások miatt történt hosszadalmas egyeztetések következtében az ügyintézés elhúzódott - a Fejér Megyei Egészségbiztosítási Pénztár jogszerűen járt el.
A panaszos a fentiekben körülírt méltányosság iránt kérelmet nyújthat be a Megyei Egészségbiztosítási Pénztár igazgatójához.

Alkotmányos visszásság hiánya miatt az állampolgári jogok országgyűlési biztosa általános helyettese a vizsgálatot lezártnak tekinti.

Budapest, 1997. június 6. 

Dr. Polt Péter